b'\n_START_ARTICLE_\nVelika nagrada Penya Rhina 1936\n_START_SECTION_\nPred dirko\n_START_PARAGRAPH_\nTazio Nuvolari, ki je na dirki za Veliko nagrado Tripolija utrpel zlom ve\xc4\x8d reber, je prvi\xc4\x8d ponovno dirkal, nastopil je z novim dirkalnikom Alfa Romeo 12C-36. Ponovno je Mercedes-Benz nastopil le z dvema dirkalnikom za Rudolfa Caracciolo in Louisa Chirona. Hans Stuck se je udele\xc5\xbeil gorske dirke v Shelsley Walshu, zato je tudi Auto Union nastopal le z dvema dirkalnikoma._NEWLINE_Na prostem treningu je Bernd Rosemeyer do\xc5\xbeivel nesre\xc4\x8do, ko je na njegovem dirkalniku odpovedal krmilni sistem, pri tem je utrpel po\xc5\xa1kodbe nosu in kolena. Achille Varzi je predlagal mo\xc5\xa1tvu izdelavo kraj\xc5\xa1ega dirkalnika za to dirko. Na prostem treningu je tak dirkalnik preizkusil, ker pa se ni izkazal za hitrega, je \xc5\xbeelel obi\xc4\x8dajni dirkalnik. Ko mu je mo\xc5\xa1tvo razlo\xc5\xbeilo, da dalj\xc5\xa1i dirkalnik potrebuje Rosemeyer, ker si je po\xc5\xa1kodoval koleno, Varzi ni \xc5\xbeelel nastopiti. Tako je prilo\xc5\xbenost dobil mladi dirka\xc4\x8d Auto Uniona, Ernst von Delius, za katerega je bila to prva dirka kariere.\n_START_SECTION_\nDirka\n_START_PARAGRAPH_\nNa \xc5\xa1tartu je povedel Nuvolari, ki mu je sledil Caracciola. Na tej stezi se je Mercedesov dirkalnik W25K s kraj\xc5\xa1o medosno razdaljo izkazal za \xc5\xa1e posebej neprimernega, zaradi podkrmarjenja in trzanja v ovinkih. Na polovici dirke je Nuvolari opravil dolg \xc5\xa1tiridesetsekundni postanek v boksih, toda \xc5\xbee kmalu po vrnitvi na stezo je uspel ujeti in prehiteti Caracciolo. Razlika med obema je ob\xc4\x8dutno narasla, ko je tudi Caracciola opravil postanek v boksih. Nuvolari je uspel zmagati kljub \xc5\xa1e enemu postanku v boksih za menjavo pnevmatik, Caracciola je na cilju zaostal za dobre tri sekunde, tretje mesto pa je osvojil Giuseppe Farina s \xc5\xa1tirimi krogi zaostanka. Novinec von Delius je bil \xc4\x8detrti, Rosemeyer po dolgem postanku v \xc5\xa1estem krogu za popravilo rezervoarja, zaradi \xc4\x8desar je izgubil pet krogov, peti, Louis Chiron pa \xc5\xa1esti.'